Goodreads

Vēsture

Goodreads tika izveidots 2006. gadā un tā misija ir "palīdzēt cilvēkiem atrast un dalīties ar grāmatām, kuras viņi mīl... [un] attīstīt lasīšanas un mācīšanās procesu visā pasaulē". Lapas darbības pirmajā gadā organizācija darbojās bez oficiāla finansējuma. 2007. gada decembrī lapa saņēma aptuveni $750 000 no biznesa eņģeļiem. Goodreads balstījās uz šo finansējumu līdz 2009. gadam, kad lapa saņēma divus miljonus dolāru no jauno tehnoloģiju atbalstītājiem - organizācijas True Ventures. 2010. gada oktobrī organizācija atvēra savu API, ļaujot saviem partneriem piekļūt lapas grāmatu katalogam, lietotāju publicētajiem vērtējumiem un citiem mainīgajiem. Goodreads saņem nelielu komisijas maksu katru reizi, kad lietotājs no Goodreads nonāk kādā interneta veikalā, kur iegādājas grāmatu.
2011. gadā Goodreads iegādājās Discovereads  - grāmatu rekomendāciju instrumentu, kas pielieto automatizētus algoritmus, kas spēj mācīties no iegūtās informācijas, lai analizētu, kādas grāmatas cilvēkiem varētu patikt, balstoties uz to grāmatu sarakstu, kuras viņiem patikušas iepriekš, un to, kādas grāmatas patīk cilvēkiem ar līdzīgu gaumi. Pēc tam, kad lietotājs ir novērtējis vismaz divdesmit grāmatas piecu zvaigžņu skalā, lapa sāk sniegt grāmatu rekomendācijas. Otiss Čandlers uzskata, ka šī vērtējuma sistēma būs pārāka par Amazon ieviesto, jo Amazon, veidojot rekomendāciju sarakstu, iekļauj arī grāmatas, kuras lietotājs ir vienkārši apskatījis vai iegādājies kā dāvanas. Vēlāk tajā pašā gadā Goodreads ieviesa grāmatu rekomendācijas algoritmu reģistrētiem lietotājiem un lapai bija vairāk nekā pieci miljoni lietotāju. The New Yorker grāmatu bloga redaktore Meisija Halforda gan atzīmēja, ka algoritms nav perfekts, jo grāmatu skaits, kas nepieciešams, lai izveidotu perfektu rekomendāciju sistēmu, ir tik liels, ka "brīdī, kad es būtu pusceļā uz mērķi, mani lasīšanas ieradumi jau būtu mainījušies un man būtu jāsāk no gala"
2012. gada oktobrī Goodreads paziņoja, ka ir sasnieguši 11 miljonu lietotāju skaitu ar 395 miljoniem kataloģizētu grāmatu un vairāk nekā 20000 lietotāju veidotiem grāmatu klubiem. Tikai mēnesi vēlāk, 2012. gada novembrī, Goodreads pārsniedza 12 miljonu lietotāju skaitu, skaitlim dubultojoties gada laikā.
2013. gada martā Amazon paziņoja, ka ir noslēguši vienošanos par Goodreads iegādi 2013. gada nogalē par līdz šim neatklātu summu.

Funkcijas

Goodreads mājas lapā lietotāji var pievienot grāmatas saviem virtuālajiem grāmatu plauktiem, vērtēt un rakstīt atsauksmes par grāmatām, redzēt, ko lasa viņu draugi, piedalīties diskusijās par dažādām tēmām, kā arī saņemt ieteikumus, ko lasīt nākamo. Pēc tam, kad lietotājs ir pievienojis savam profilam draugus, viņš var redzēt viņu grāmatu plauktus un atsauksmes par izlasīto, kā arī komentēt savu draugu profilos. Goodreads piedāvā piecu zvaigžņu grāmatu vērtēšanas sistēmu, ar iespēju vērtējumam pievienot rakstisku grāmatas aprakstu. Lapa piedāvā noklusējuma grāmatu plauktus - lasīts (read), šobrīd-lasu (currently-reading) un jāizlasa (to-read) - un iespēju izveidot pašam savus plauktus, kuros kategorizēt savas grāmatas. Vēl tiek piedāvātas viktorīnas, citāti un dažādi grāmatu saraksti. Lietotāji var regulāri saņemt ziņas par jaunākajām grāmatām, grāmatu ieteikumiem, autoru intervijām un dzeju. Ja lietotājs pats ir sarakstījis kādu darbu, šo darbu var sasaistīt ar autora profila lapu, kurā tiek iekļauts autora blogs. Goodreads organizē arī bezsaistes pasākumus, piemēram, grāmatu apmaiņas un "literārus krodziņa apmeklējumus".
Mājaslapa veicina lasītāju mijiedarbību ar autoriem caur intervijām, dāvanu dalīšanu, autoru blogiem un profila informāciju. Autoriem ir iespēja popularizēt savas grāmatas tam īpaši atvēlētās sadaļās.  Kā norādīts mājas lapā, Goodreads kā reklāmas platformu izmanto septiņpadsmit tūkstoši autoru, ieskaitot Džeimsu Patersonu un Mārgaretu Atvudu.
Goodreads darbojas arī Twitter, Pinterest, Facebook un citās sociālo tīklu lapās.

Nākotnes plāni

Otiss Čandlers 2012. gada augustā intervijā Tech Crunch stāstīja, ka Goodreads izstrādās vēl vairākas funkcijas, atļaujot lasītājiem atjaunināt profilu, kamēr viņi lasa grāmatas, un notiek pārrunas ar Facebook komandu par grāmatu klubu veidošanu sociālā tīkla ietvaros. Viņš uzskata, ka viens no lielākajiem iemesliem Goodreads nesenajā lietotāju skaita pieaugumā ir lapas jaunā Facebook Open Graph lietotne.

Readers Choice Awards

Readers Choice Awards ir ikgadēja apbalvošanas programma, kas pirmo reizi tika uzsākta 2009. gadā. Goodreads lietotāji var nominēt viņuprāt labākās grāmatas, kuras tika izdotas attiecīgajā gadā. Pēdējā balsošanas kārtā tiek izvēlētas desmit grāmatas no divdesmit dažādām kategorijām.